Absa se nuwe baas is toe hoë van Reserwebank | Netwerk24
Deur Fin24 en Elvira Wood 14 November 2019 09:50
Daniel MmineleFoto: Argief
Financial Mail berig Donderdag dat Absa se direksie reeds die aanstelling goedgekeur het.
“Drie individue het aan Financial Mail bevestig dat Mminele se aanstelling goedgekeur is deur Absa se direksie sowel as die banktoesigafdeling van die Reserwebank,” het die tydskrif berig.
Netwerk24 het reeds in Junie vanjaar berig dat daar ’n groot moontlikheid is dat Mminele dié skuif kan maak.
Nie die Reserwebank óf Absa wou tóé kommentaar lewer nie. Absa het gesê hy sou in Augustus tydens die bekendmaking van sy halfjaarresultate sê wie sy nuwe uitvoerende hoof is.
Mminele het in Junie by die Reserwebank bedank.
Ingevolge sy dienskontrak moes hy aan ’n afkoeltydperk van ses maande voldoen waartydens hy nie elders mag werk sonder die uitdruklike goedkeuring van die Reserwebank se direksie nie.
Van Wyk se aanstelling is net tot einde 2019, wat presies ooreenstem met wanneer Mminele weer ’n pos mag aanvaar.
Mminele is in 1965 in Palaborwa, Limpopo, gebore.
Hy het in Duitsland skoolgegaan en het ’n graad van die Guildhall-universiteit in Londen, Brittanje.
Nadat hy eers in die banksektor in Brittanje en Duitsland gewerk het, het hy in 1995 na Suid-Afrika teruggekeer om by Commerzbank in Johannesburg te werk.
Hy het ook vir ’n kort rukkie by African Merchant Bank gewerk voordat hy in September 1999 by die Reserwebank aangestel is.
Hy het in die bank se afdeling vir finansiële markte en internasionale bankdienste gedien voordat hy aangestel is as adjunkpresident verantwoordelik vir finansiële markte en internasionale ekonomiese betrekkinge.
Meer oor: Absa | Maria Ramos | Daniel Mminele | Reserwebank | Banke | Bankbedryf